Βάλτερ Γενς

Ο **Βάλτερ Γενς** (*Walter Jens*, 8 Μαρτίου 1923 – 9 Ιουνίου 2013) ήταν Γερμανός φιλόλογος, ιστορικός και κριτικός της λογοτεχνίας, καθηγητής πανεπιστημίου και συγγραφέας.

## Βιογραφικό
Γεννήθηκε στο Αμβούργο και φοίτησε στο γυμνάσιο Gelehrtenschule des Johanneums, το αρχαιότερο στην πόλη (ιδρύθηκε το 1529), πριν εισαχθεί και σπουδάσει στο Πανεπιστήμιο του Αμβούργου. Κατά τη διάρκεια του Β΄ Παγκόσμιου Πολέμου ο Γενς έγινε μέλος του ναζιστικού κόμματος. Αργότερα αρνήθηκε ότι είχε κάνει αίτηση για ένταξη στο κόμμα και υπεστήριξε ότι είχε καταστεί αυτομάτως μέλος, επειδή ήταν μέλος της Χιτλερικής Νεολαίας, και ότι δεν είχε λάβει ποτέ κάρτα μέλους.

Ο Γενς πήρε διδακτορικό από το Πανεπιστήμιο του Φράιμπουργκ με μία διατριβή για τις τραγωδίες του Σοφοκλέους και νεότατος, σε ηλικία 26 ετών, έγινε υφηγητής στο Πανεπιστήμιο του Τύμπιγκεν («Τυβίγγης»), έχοντας υποβάλει διατριβή επί υφηγεσία με τίτλο *Ο [[Τάκιτος (ιστορικός)|Τάκιτος]] και η ελευθερία*. Ο Γενς ήταν μέλος της φοιτητικής αδελφότητας Akademischer Turnbund.

Από το 1950 Γενς ήταν μέλος της Ομάδας 47. Το ίδιο έτος έκανε το μεγάλο, απροσδόκητο βήμα προς τη σύγχρονη λογοτεχνία, δημοσιεύοντας το μυθιστόρημα *Nein. Die Welt der Angeklagten*. Χαρακτηριστικό των λογοτεχνικών έργων του είναι ότι ερμηνεύει τρέχοντα γεγονότα κοιτώντας πίσω στο παρελθόν.

Από το 1965 έως το 1988 ο Γενς κατείχε την έδρα της «Γενικής Ρητορικής» στο Πανεπιστήμιο του Τύμπιγκεν, που δημιουργήθηκε ειδικά για να τον κρατήσουν στο ίδρυμα. Ταυτόχρονα, υπό το ψευδώνυμο «Μώμος» έγραφε κριτική τηλεοράσεως για λογαριασμό της *[[Die Zeit]]*. Από το 1976 έως το 1982 διετέλεσε πρόεδρος του κέντρου Γερμανίας της διεθνούς ενώσεως συγγραφέων PEN International, ενώ από το 1989 έως το 1997 ήταν πρόεδρος της Ακαδημίας Τεχνών του Βερολίνου και στη συνέχεια επίτιμος πρόεδρος.

Κατά τα τελευταία χρόνια της ζωής του ο Γενς υπέφερε από γεροντική άνοια, που άρχισε να εκδηλώνεται από το 2004. Απεβίωσε στο Τύμπιγκεν το 2013, σε ηλικία 90 ετών.

## Τιμητικές διακρίσεις
* 1951: Βραβείο Amis de la Liberté
* 1959: Γερμανικό Λογοτεχνικό Βραβείο Νέων
* 1968: Βραβείο Lessing της Ελευθέρας και Χανσεατικής Πόλεως του Αμβούργου
* 1981: Βραβείο Heinrich Heine της πόλεως του Ντίσελντορφ
* 1982: Επίτιμος πρόεδρος του κέντρου Γερμανίας του International PEN
* 1983: Παράσημο Αυστριακού Τάγματος της Αξίας
* 1984: Βραβείο A. Grimme
* 1988: Εναλλακτικό Βραβείο Büchner
* 1988: Βραβείο Theodor Heuss (από κοινού με τη σύζυγό του Ίνγκε Γενς)
* 1989: Βραβείο Hermann Sinsheimer
* 1990: Αυστριακό Κρατικό Βραβείο Πολιτιστικής Δημοσιογραφίας
* 1992: Αυστριακό Παράσημο Επιστήμης και Τέχνης
* 1997: Επίτιμος πρόεδρος του Βερολίνειου Πανεπιστημίου Τεχνών
* 1998 Μετάλλιο Ernst Reuter
* 2002: «Οικουμενικό Βραβείο Κηρύγματος» (*Predigtpreis*) από τον γερμανικό εκδοτικό οίκο Verlags für die Deutsche Wirtschaft
* 2003: Μεγαλόσταυρος της Αξίας του Τάγματος της Αξίας της Ομοσπονδιακής Δημοκρατίας της Γερμανίας
* 2003: Λογοτεχνικό Βραβείο Corine (από κοινού με τη σύζυγό του Ίνγκε Γενς)

Επιπλέον, ο Γενς είχε ανακηρυχθεί επίτιμος διδάκτορας από τα Πανεπιστήμια της Στοκχόλμης, της Ιένας και του Αμβούργου.

## Παραπομπές


## Εξωτερικοί σύνδεσμοι

* Ο Walter Jens στον κατάλογο της Γερμανικής Εθνικής Βιβλιοθήκης

Κατηγορία:Γερμανοί φιλόλογοι
Κατηγορία:Γερμανοί κριτικοί της λογοτεχνίας
Κατηγορία:Γερμανοί συγγραφείς